Svein Haagensen

Svein Haagensen (født 18. desember 1947 i Hønefoss, død 26. september 2001 i Asker) var en norsk skuespiller og sanger kjent som sjømannen Ruben Den Røde og den onde jungelfyrsten Maga Kahn i Kaptein Sabeltann-forestillingene fra 1990 til 1999. I 1996 og 1997 var ikke rollefiguren sjømannen Ruben Den Røde med i Sabeltann-forestillingen som da ble satt opp, nemlig Kaptein Sabeltann og jakten på den magiske diamant, ettersom handlingen ikke foregikk i Kjuttaviga, slik de to første fortellingene/forestillingene gjorde, og Haagensen hadde da i stedet rollen som den onde jungelfyrsten Maga Kahn. Haagensen jobbet også som instruktør til forestillingene. 

I 1998 hadde Haagensen en av hovedrollene i barnefilmen Drømmen om Kaptein Sabeltanns rike, hvor han igjen spilte sjømannen Ruben Den Røde.

Somrene 1998 og 1999 gikk Haagensen igjen tilbake til å aktivt spille sjømannen Ruben Den Røde da en sammenslåing av de to første Kaptein Sabeltann-fortellingene/forestillingene Kaptein Sabeltann og skatten i Kjuttaviga (som opprinnelig ble satt opp somrene 1990 til 1993) og Kaptein Sabeltann og hemmeligheten i Kjuttaviga (som opprinnelig gikk somrene 1994 og 1995) ble satt opp som Kaptein Sabeltann Og Skatten I Kjuttaviga. Sommeren 1999 var siste gang Haagensen aktivt spilte i Kaptein Sabeltann forestillingene, noe han hadde gjort siden starten sommeren 1990. Sommeren 2000, da den fjerde forestillingen om Kaptein Sabeltann ble satt opp, kalt Kaptein Sabeltann Og Den Forheksede Øya, fungerte Haagensen som instruktør bak kulissene.

I tillegg til dette hadde han en rekke roller for NRK Radio tidlig på 1980-tallet, deriblant i Spøkelsesbussen hvor han hadde en liten rolle, og som Elektrikeren i Det gyldne landet Elidor. Han var med i Terje Formoes barnemusikal Vår Dyreverden, som Bosse Bever, Tigeren Tanga og Jeger nr.1, og i Kjell Pell Pottitskrell, hvor han spilte Jan Gran Marsipan, i 1993/1994 på dagtid i Kristiansand Dyrepark. Haagensen spilte også Kasper i Kardemomme by på 1990-tallet.

Han medvirket også på flere plater som sanger, blant annet Teskjekjerringa på camping, utgitt på Barneselskapet i 1997.

Han var født og oppvokst i Hønefoss, men levde det meste av sitt voksne liv i Asker.
Han gikk ut av Teaterhøgskolen i 1973 og begynte ved Riksteatret i 1974, hvor han var ansatt det meste av karrieren. Haagensen døde i 2001 av kreft.

Roller 
Det gyldne landet Elidor som Elektrikeren (1981)
 Spøkelsesbussen (1981)
 Affæren Anders Jahre som Sjømann i Liverpool (1991)
 Kaptein Sabeltann og skatten i Kjuttaviga som Sjømannen Ruben den Røde (1990–1993)
 Kjell Pell Pottitskrell som Jan Gran Marsipan (1993–1994)
 Vår dyreverden som Tigeren Tanga, Jeger 1 og Bosse Bever (1993–1994)
 Kaptein Sabeltann og hemmeligheten i Kjuttaviga som Sjømannen Ruben den Røde (1994–1995)
 Kaptein Sabeltann og jakten på den magiske diamant som Jungelfyrsten Maga Kahn (1996–1997)
 Drømmen om Kaptein Sabeltanns rike – film som Sjømannen Ruben den Røde og Jungelfyrsten Maga Kahn (1998)
 Kaptein Sabeltann og skatten i Kjuttaviga (sammenslåing av forestilling nr. 1 & 2) som Sjømannen Ruben den Røde (1998–1999)
Diskografi
 Kaptein Sabeltann: Kaptein Sabeltann og skatten i Kjuttaviga (1992)
 Terje Formoe: Vår dyreverden (1993)
 Terje Formoe: Kjell Pell Pottitskrell (1993)
 Kaptein Sabeltann: Kaptein Sabeltann og hemmeligheten i Kjuttaviga (1994)
 Grappa: Teskjekjerringa på camping (1994)
 Terje Formoe: Ville venner og Sabeltenner (1995)
 Kaptein Sabeltann: Kaptein Sabeltann og jakten på den magiske diamant (1996)
 Barneselskapet: Teskjekjerringa på camping (1997)
 Kaptein Sabeltann: Kaptein Sabeltanns verden (1998)

Referanser

Eksterne lenker 
 

Norske skuespillere
Skuespillere i Kaptein Sabeltann
Personer fra Ringerike kommune